Beurtkrag toegepasArgieffoto Eskom het bevestig fase 2-beurtkrag word vandag van 09:00 tot 22:00 toegepas. Dit kom nadat die kragvoorsiener reeds vroeg vanoggend gewaarsku het dat beurtkrag vandag ŉ moontlikheid is. Beurtkrag is ook gister van 12:00 toegepas en teen 21:00 opgeskort. Die kragreus sê die beurtkrag is die gevolg van beplande instandhoudingswerk en weens onvoorsiene kragonderbrekings. Eskom het gesê die Cahora Bassa-hidrokragaanleg verskaf 700 MW minder aan die netwerk as gevolg van ŉ beskadigde transmissielyn. Fase 2-beurtkrag maak voorsiening om tot 2 000 MW kragverbruik te spaar. “Beurtkrag word as ŉ laaste uitweg ingespan om die kragnetwerk te beskerm teen ŉ totale ineenstorting.” Die kragvoorsiener het soos altyd ŉ beroep op verbruikers en sakeondernemings gedoen om krag te bespaar en geisers en ander nie-noodsaaklike toerusting af te skakel om elektrisiteitverbruik te verminder.” Kliek hier om die beurtkragskedule vir Eskom-kliënte te sien, of kontak jou munisipale kragvoorsiener vir meer inligting.